Appezäll het sich aber wiiterhi gweigeret, d Abgoobe z leiste, wo si im Abt vo Sanggalle gschuldet hai. Am 24. Novämber 1411 hai d Appezäller en umbefristete Verdrag mit de Eidgenössische Ort - mit Usnahm vo Bärn abgschlosse, zum ihri Position z sterke, und hai sich under dene ihri Schutzherrschaft gstellt. E Schiidsspruch vo de Eidgenosse zwüsche Appezäll und dr Abtei Sanggalle het 1421 d Rächt vo dr Abtei uf die gforderete Abgoobe us grund- und liibherrlige Rächt verchliineret uf e Johresabgoob vo 100 Pfund Silber, dr Ehrschatz und uf e verchliinereti Riichsstüür. Die niideri Grichtsbarkeit isch hingege de Appezäller zuegsproche worde. Die hai dr Spruch aber nid akzeptiert, so dass zerst d Riichsacht gege se verhängt worden isch und denn 1426 dr Abt Heinrich vo Mansfeld dr Bann und s Interdikt as üssersti Sanktionsmassnahme über Appezäll usgsproche het. Dr Riichsdaag vo Frankfurt het wäge däm am 22. Novämber 1427 dr Schwäbisch Stedtebund und dr süddütschi Adel ufgforderet, im Name vo dr Chille und vom Riich dr Kampf gege d Appezäller ufzneh. Druf isch dr Groof Friedrich VII. vo Toggeburg, understützt vom Ritterbund St. Jörgeschild, 1428 gege d Appezäller zoge und het se am 2. Dezämber 1428 im Gfächt bi dr Letzi bi Hueb in dr Nöchi vo Herisau gschlage.